《并头鹤顶红菊次云樵韵》
明代·陶宗仪

翩跹篱下合欢丛，骈首昂昂沁浅红。湘浦泪沾仙羽若，乔家醉嗅晚香同。

秋宵并作繁华梦，春色匀光隐逸风。自昔栽培无此本，丹铅图写待良工。

作者简介：（1316—?）元末明初浙江黄岩人，字九成，号南村。元末应试不中。于学问无所不窥。元末避兵，侨寓松江之南村，因以自号。累辞辟举，入明，有司聘为教官。永乐初卒，年八十余。辑有《说郛》、《书史会要》，著《南村诗集》、《辍耕录》。